Predkladacia správa
	
	Hlavnou úlohou  Slovenskej republiky v oblasti informačnej bezpečnosti  je vytvoriť jednotnú platformu budovania informačnej spoločnosti postavenú na právnych základoch so zabezpečením primeranej ochrany a dôveryhodnosti digitálneho prostredia na Slovensku. Predkladaný materiál je iniciatívnym materiálom a opiera sa o princípy definované Stratégiou pre bezpečnú informačnú spoločnosť – „Dialóg, partnerstvo a aktívne pôsobenie“, ktorú vydala Európska únia v roku 2006, Bezpečnostnou stratégiou SR, ako aj o ďalšie strategické dokumenty štátov s vyspelou úrovňou ochrany, ako napr.  USA, Nemecko, Fínsko  Japonsko a pod.

Dokument má tri základné úrovne. Prvá úroveň popisuje strategické ciele Slovenskej republiky v informačnej bezpečnosti, ktoré majú dlhodobý charakter a pokrývajú všetky dôležité problémy. Druhá úroveň je zameraná na  popis strategických priorít a tretia úroveň definuje najdôležitejšie problémy, ktoré sú premietnuté do kľúčových úloh. Obsahom stratégie sú aj východiská, kompetenčné rozloženie právomocí, návrh smerovania, priorít a krokov k dosiahnutiu cieľa. Súčasťou dokumentu je aj základný popis jednotlivých úloh s cieľom zabezpečiť ochranu digitálneho priestoru Slovenska v rozsahu neutajovaných informácií. Z hľadiska práce s informáciami sem patria najmä, únik informácií, neoprávnené použitie informácií a narušenie integrity údajov.  

Z uvedených dôvodov spoľahlivé fungovanie informačných systémov, výmena informácií a s tým spätá informačná bezpečnosť predstavuje určitú mieru záruky zabezpečenia základných práv a slobôd občanov a rozvoja konkurencieschopnosti každého štátu. Dôslednejším prístupom k zavádzaniu informačnej bezpečnosti do praxe v SR sa zároveň zvyšuje dôveryhodnosť elektronických služieb, elektronického obchodu, konkurencieschopnosť a vážnosť nášho štátu voči zahraničiu.

Súčasťou materiálu sú aj prílohy, ktoré obsahujú Legislatívny rámec informačnej bezpečnosti v SR, popis histórie a súčasného stavu informačnej bezpečnosti vo svete, popis súčasného stavu informačnej bezpečnosti v SR, vytvorenie špecializovanej jednotky pre riešenie počítačových incidentov (CSIRT.SK) v SR a definíciu základných pojmov.

Predkladaný materiál zakladá v roku 2008 nároky na štátny rozpočet v rámci rozpočtovej kapitoly MF SR vo výške cca 6 mil. Sk. Materiál predpokladá pozitívny vplyv na obyvateľov a hospodárenie dotknutej podnikateľskej sféry a taktiež predpokladá pozitívny dopad na podnikateľské prostredie, nakoľko sa zvýši integrita údajov, autorita, povesť subjektov, transparentnosť. Predkladaný materiál nemá negatívny vplyv na zamestnanosť a životné prostredie.